U srijedu, 21. rujna, naš je Centar posjetio fra Ivica Vrbić, misionar u Boliviji, i iznio jedno živo svjedočanstvo vjere.
Fra Ivica je govorio o svome djetinjstvu, životu u obitelji, teškim trenutcima odrastanja bez majke, ratnom razdoblju, odluci za sjemenište, studiju i svećeništvu. Otkrio je kako je u njemu rasla ideja da postane svećenik, kako je Bog oblikovao njegovo srce te kako se u njemu rodila želja za misijama. Danas pri svakom susretu s potrebnima svjedoči da ga je Bog poslao te životom svjedoči da je sve moguće onome tko vjeruje. Mladima je poručio da se pouzdaju u Božju providnost i vjeruju u snagu i silu Duha Svetoga, a to je mnogim primjerima iz vlastitoga života potkrijepio.
Fra Ivičino iskustvo ostavilo je snažan dojam na naše učenike, koji su ga dugim pljeskom ispratili i zaželjeli da ga i dalje prati Božja milost i snaga.